google/wiki40b huggingface dataset:
Scottish League Cup

Scottish League Cup er en fotballturnering som er åpne for de 42 klubbene som deltok i Scottish Football League og Scottish Premier League, senere i Scottish Professional Football League.
Som Scottish Cup, avvikles turneringen som en enkel utslagsturnering hvor lagene settes opp parvis mot hverandre etter loddtrekning. Hvem som får hjemmebane avgjøres også gjennom loddtrekningen. Uavgjorte kamper går til ekstraomganger og eventuelt straffekonkurranse.
Semifinalene og finalene spiller normalt på Hampden Park i Glasgow.
Fram til 1995 fikk vinneren deltakelse i europacup-turneringene, men mistet dette da Skottland fikk færre lag med i disse turneringene.
Opel Grandland X

Opel Grandland X (2017–) er en crossover SUV bygget fra den tyske bilprodusenten Opel som tar over etter Opel Antara.
Den ble introdusert kort tid efter at Opel ble kjøpt av franske PSA og er da også bygd på PSA-plattformen EMP2 (Extra Modular Platform), altså samme chassis som Peugeot 3008 og diverse andre franske biler.
Den bygges i Sochaux i Frankrike og i Walvis Bay i Namibia sammen med 3008.
Grandland fås i Norge med franske bensinmotorer (130 hk) med diesel (120 hk, 177 hk) og med eller uten firehjulsdrift. Prisen er noe under 400 000 kroner og opp.
I Storbritannia heter den Vauxhall Grandland X.
Northern Illinois University

Northern Illinois University er et delstatseid universitet i De Kalb i delstaten Illinois, USA. Det ble opprettet i 1895 som satellitt-campus under Illinois State Normal School (dagens Illinois State University). Det er idag et uavhengig universitet og nest størst i delstaten, etter University of Illinois.
Siden 1921 ga lærestedet bacheloreksamen i lærerutdanningen, og mastereksamen fra 1951. Fire år senere ble fagkretsen og eksamensretten utvidet utover lærerutdanning, og 1957 fikk lærestedet navn og status som et liberal arts universitet.
Den 14. februar 2008 fant det sted en skyteepisode ved NIU hvor syv ble drept og atten såret av den tidligere studenten Steven Kazmierczak.
Ved universitetet var det 25 313 studenter og 1 193 vitenskapelig ansatte i 2006, og samme året var skolepengene US$ 7 125  for studenter folkeregistrert i delstaten. Studiene gis opp til doktorgradsnivå.
NIU Business School rangeres meget høyt nasjonalt, og det samme gjør lærerutdanningen og forskningen innen dette fagfeltet.
Vormo

Vormo er en elv som munner ut i Jøsenfjorden ved Tøtlandsvik.  Det er egentlig to elver – Tøtlandsåna og Kleivalandsåna – som renner sammen like før utløpet, men begge har sine utspring i ca. 1100 meters høyde i Vormedalsheia landskapsvernområde på sørsiden av Jøsenfjorden. Det fiskes laks i nedre del av vassdraget.
Vassdraget ble i 1980 vernet mot kraftutbygging i Verneplan II for vassdrag.
Brigade Nord

Funksjon

Brigade Nord, som er den eneste brigaden i den norske Hæren, er lokalisert hovedsakelig i indre Troms. Brigaden er ledet av brigadestaben på Bardufoss.
Brigaden har flere funksjoner. Den er både en ramme for utdanning, trening og øving av personell, og for de operative avdelinger som inngår i brigadestrukturen. Den er samtidig både et ledelsesnivå i Hæren og en selvstendig taktisk avdeling (forband). Brigade Nord kan settes inn som et samlet forband; den kan operere alene eller sammen med andre styrker – norske og allierte – i fellesoperasjoner. Oftere vil enkelte av brigadens kapasiteter, enheter fra dens bataljoner eller andre fagmiljøer, settes inn i operasjoner, slik tilfellet har vært for deltakelse i den internasjonale operasjonen som den i Afghanistan (ISAF), eller ved øvelser i regi av NATO.

Organisering

Brigade Nord er et komplett, taktisk samvirkesystem; en styrkestruktur som består av alle Hærens våpenarter og andre spesialiserte funksjoner. Brigaden er en ramme hvorigjennom disse er utrustet, trent og øvd for å kunne operere sammen – for å oppnå synergi og økt slagkraft gjennom synkronisering av enheter, plattformer og innsats. Forutsetningen for samvirket er digitale, integrerte kommando- og kontrollsystemer som knytter de ulike enheter og plattformer (våpensystemer) sammen, samt omfattende samtrening og øving.
Samtidig som de ulike avdelinger driver utdanning, er brigaden organisert med gjennomgående høy beredskap. Dette gjelder dels brigaden som system, samt enkelte bestanddeler, inklusive ikke minst Telemark bataljon (TMBN) og andre enheter som utgjør Hærens hurtige reaksjonsstyrke (HRS), som har kun få dagers reaksjonstid – både for nasjonal innsats og beredskap for NATO. HRS består av kompanier med vervet personell og støtter TMBN.
Det taktiske samvirket er sentrert rundt brigadens kjerne, de tre manøver- (kamp-) bataljonene: Panserbataljonen, Telemark bataljon, og 2. bataljon. De to første er mekaniserte avdelinger; den siste en lett infanteribataljon. Disse støttes av de øvrige bataljoner samt militærpolitikompaniet.

Historie

Dagens brigade ble opprettet i 2009 og er videreføringen av (Brigaden i Nord-Norge) (1953–1996) som igjen ble etablert fra siste kontingent av (Tysklandsbrigaden) (1947–1953).
St John's College

Historie

Kollegiet ble grunnlagt der hvor hospitalet St. John fra det 13. århundre lå i Cambridge, etter forslag fra (St.) John Fisher, biskop av Rochester og kapellan hos lady Margaret. Imidlertid døde lady Margaret uten å ha nevnt grunnleggelsen av kollegiet i sitt testamente, og det var derfor i stor grad Fishers innsats som gjorde at det ble etablert. Han måtte få kong Henrik VIIIs tillatelse, og sikret seg også tillatelse fra paven med hjelp fra historikeren og diplomaten Polidoro Virgili samt tillatelse fra biskopen av Ely, til å fjerne det religiøse hospitalet og gjøre det om til kollegium. Kollegiet fikk sitt kongelige brev den 9. april 1511. Likevel var det vanskeligheter med å få penger til drift fra lady Margarets eiendom, dette løste seg endelig i 1512.
6. etappe i Tour de France 2005

Info

Til nå rittets mest kuperte etappe ble preget av et langt brudd og regnvær. Christophe Mengin gikk i bakken i en krapp sving 400 meter før mål på det våte underlaget. Mengin ledet etappen da med 2-3 sekunder på Vinokourov og Bernucci, med feltet like etter dem igjen. Fallet førte til at store deler av feltet gikk i bakken, inkludert alle de store spurterne. Hushovd var mest heldig av disse og kom seg raskt på bena og kom seg til mål på en 5.-plass og 22 poeng i kampen om den grønne trøya. Hverken McEwen eller Boonen fikk poeng og dermed tok Hushovd kraftig innpå Tom Boonens ledelse. Arvesen kom i mål på en 10.-plass og ligger med det også opp på en meget sterk 10.-plass i sammendraget. Det mest sensasjonelle i denne etappen var dog at Vinokourov klarte å stjele hele 19 sekunder på Armstrong i sammendraget pga av sin høye plassering og bonussekundene det medførte.
Artillery Hunting Radar

Artillery Hunting Radar, også kjent som ARTHUR, er en mobil bakke-radar opprinnelig utviklet og produsert i Sverige og Norge av Ericsson for det norske og svenske militæret. De første radarene ble levert i 1998 og satt i tjeneste året etter. Kjøretøyet som bærer radaren er en Hägglunds 206. Radaren koster om lag 48 millioner svenske kroner pr enhet. Systemet brukes til å lokalisere fiendtlig artilleri og forutsi mulige mål. Det kan oppdage innkommende artillerirunder på omkring 40 kilometers avstand. 
I april 2015 ble Saab Technologies Norway AS tildelt en kontrakt av Forsvarets logistikkorganisasjon for å gjennomføre en mid-life upgrade (MLU). Kontrakten er verdt SEK 115 millioner og innbefatter oppgradering av sensoren til seneste variant, ModC, utvikling av et nytt kommando, kontroll og kommunikasjonssystem, integrasjon i 10-fot kontainer for integrasjon mot M113F4 beltekjøretøy.  Levering er berammet til 2017.
Foruten Norge, varianter av ARTHUR-systemet er i bruk av Tsjekkia, Canada, Italia, Hellas, Malaysia, Sverige, Spania, Singapore og Storbritannia.

Kontrovers

I mars 2006 ble det kjent at fire av de norske radarene hadde blitt utleid til de britiske styrkene i de innledende fasene i krigen i Irak i 2003. Leiseprisen var 17 millioner kroner. Dette skjedde uten at Stortinget var informert og uten at Norge støttet krigen.
Cecilio Apostol

Bakgrunn

Etter grunnskolen gikk han på Ateneo Municipal i Manila, der han to bakkalaureat i de frie kunster  (Bachilles en Artes) i 1894. Han begynte senere på det juridiske studium ved Santo Tomas-universitetet. Men før han fullførte det, sluttet han seg i 1896 til den filippinske revolusjon.

Journalist, dikter

Han var også med i redaksjonen av avisen La Independencia, der han skrev under signaturene Catulo (under Antonio Luna) eller Isagani.. Hans første utgitte dikt var El Terror de los Mares Indicos i avisen El Comercio. Andre kjente dikt er Al Heroe Nacional, Mi Raza, A La Bandera, La Siesta, Sobre El Plinto (tilegnet Mabini), A Emilio Jacinto, Los Martires Anonimos de la Patria og El Solo de la Independencia.
Etter freden fortsatte han sin juridiske utdanning (avslutning i 1908) og arbeidet som journalist i en rekke aviser, som La Fraternidad, La Democracia, La Patria og El Renocimiento. Senere arbeidet han også som jurist. 
Hans dikt Al Heroe Nacional («Til nasjonalhelten») hyller José Rizal. MDette hans mest berømte verk er ofså kjent som A Rizal (til Rizal). 
I en diktsamling ved navn Pentélicas beskriver han levende de filippinske landskap. Hans beherskelse av det spanske språk var mesterlig; man skrev dessuten også på engelsk.
Han sluttet seg til Nacionalista-partiet som etterstrebet filippinsk uavhengighet fra USA. Han avslo i 1935 et tilbud om å bli en av president Quezons juridiske rådgivere.
Government Digital Service

Government Digital Service (GDS) er en avdeling i det britiske Kabinettkontoret med ansvar for å fornye offentlige tjenester i en digital verden.
GDS ble opprettet i april 2011 for å implementere regjeringens strategi Digital by Default («digitalt førstevalg») som ble utviklet i 2010 etter en rapport av Martha Lane Fox. Avdelingen ledes av regjeringens «digitale direktør», Mike Bracken, under politisk ledelse av Francis Maude, minister ved Kabinettkontoret, og Danny Alexander, minister ved Finansdepartementet. GDS har sitt hovedkontor i Holborn i London.
Qassimiut

Qassimiut (gammel stavemåte: Qagssimiut) den nordligste bygda i Qaqortoq kommune, sydvest på Grønland.
Kommunen har i tillegg to andre bygder, Eqalugaarsuit og Saarloq. Hovedbyen i kommunen er Qaqortoq.
Bygda ble opprettet i 1835 som en handelsstasjon, og har i dag ca. 54 innbyggere. Folkeskolen heter Atuarfik Qassimiut. Det er en kjøpmannsbutikk her, og et produksjonsanlegg for både fisk og kjøtt. Dette gir mulighet for helårsdrift, som gir en stabil arbeidsplass. Det er foretatt mange arkeologiske utgravinger her, og mange av bygningene her er fredet.
Veiene her er gruslagt, og det finnes helistop her. Det er ingen biler i bygda. De har både telefon og internettforbindelse.
Pointillisme

Pointillisme er en malestil som bruker mange små prikker i primærfargene til å skape inntrykk av et stort spektrum av sekundære farger. Teknikken bygger på tilskuerens synssans som ikke oppfatter prikkene en og en, men setter dem sammen til en meningsfylt helhet. (Samme prinsipp har vært brukt til trykking av fargereproduksjoner, ligger fortsatt i bunn for fargeutskrifter og er prinsippet for billedrør og flatskjermers fargetegning.)
Som malestil har det vært få utøvere, men av de mere kjente kan nevnes Georges Seurat, Paul Signac og Henri-Edmond Cross. Navnet på stilen ble først brukt av kunstkritikere i 1880-årene som syntes resultatene var smakløse, men begrepet har siden blitt mere nøytralt. Malemåten er forskjellig fra den vanlige med å blande farger på paletten. Med bare prikker, blir linjetegning av konturer uaktuelt, og kunstneren må bygge opp maleriene på andre måter.
Pointillisme er også en musikalsk teknikk, som bl.a.  brukes av komponister som Anton Webern.
Jungelboken (2016)

Om filmen

Filmen er basert på Rudyard Kiplings barnebok Jungelboken. Den hadde kinopremiere i USA og Norge 15. april 2016.

Handling

Etter at Mowgli blir foreldreløs, oppdras han av en flokk ulver. En dag oppstår imidlertid et dilemma, og han må ut på en reise hjulpet av bjørnen Baloo og panteren Bagheera.
Muscatine kullkraftverk

Muscatine kraftverk er et kullkraftverk i Muscatine County, delstaten Iowa, USA. Det har en installert produksjonskapasitet på 294 MW, fordelt på 4 blokker / turbiner. Operatør er Muscatine county. Brenselkilden er kull.
Ronald 9 – Schlager-minner

Ronald 9 – Schlager-minner er et musikkalbum utgitt av Ronald Holmberg i 2001 på Busk records.
Descartes-prisen

Descartes-prisen er en forskningspris som utdeles av Den europeiske union. Prisen ble opprettet av Europakommisjonen i 2000, og er oppkalt etter den franske filosofen og matematikeren René Descartes. Forskningsprisen tildeles for fremragende forskning på tvers av grensene i Europa. Prisen tildeles forskningsgrupper som i samarbeid har frembrakt fremragende forskningsmessige eller teknologiske resultater innen alle vitenskapelige felt. Descartes-prisen består av en pengebelønning på 1 425 000 euro.
Fra 2004 til 2006 var Descartes-prisen inndelt i to klasser, én for forskning og én for forskningsformidling. Descartes-prisen for forskningsformidling hadde som mål å stimulere interessen for forskningsformidling, også som yrkesveg, samtidig som den skal bidra til å heve kvaliteten på forskningsformidling rettet mot allmennheten. For å unngå forveksling med Descartes-prisen for forskning, er navnet fra 2007 endret til Forskningsformidlingsprisen.

Norske mottakere

Descartes-prisen er tildelt flere nordmenn. I 2005 ble prisen tildelt Bjørn Henrichsen og Ola M. Johannessen.
Acanthosybra

Utbredelse

Arten lever på Madagaskar.
Det lysnet i skogen

«Det lysnet i skogen» er et dikt skrevet av Jørgen Moe i 1850. I 1800-tallets sangbøker har den en melodi som er lånt fra folkemelodien Ack Värmeland, du sköna. Senere satte komponisten Sigurd Islandsmoen (1861–1964) melodi til. Visa er også blitt sunget til En liten vise (Om kvelden når det mørkner) av Arnulf Øverland.
Visa har ofte vært spilt i Ønskekonserten på NRK, gjerne fremført av Lommedalen sangkor, og den finnes på platen Frem fra Glemselen kap.10 med Helge Borglund.
I sangen beskriver Jørgen Moe hvordan han fra sine studiedager i Kristiania "med de bonede skinnende saler" vandret gjennem Lommedalen, over Krokskogen og frem til "hvor bakkestupet skrånet"  (Krokkleiva) hvor han så de "brede fjorder" (Tyrifjorden og Steinsfjorden) og sitt "kjære hjem" (Mo).
Veien Jørgen Moe gikk var en del av Den bergenske kongevei mellem Kristiania og Bergen. Rester av veien er fortsatt godt synlig fra Steinskogen forbi Værtshuset Bærums Verk. Videre er veien frem til Sundvollen nesten slik Moe gikk den.
Elsa Lystad

Bakgrunn

Lystad ble født på Rodeløkka i Oslo. Hennes mor var vaskedame Thora Aamot (1900–1972) fra Stryn i Nordfjord og hennes far var verksmester Erling Magnus Lystad (1905–1988). Thora Aamot gjorde noe så uvanlig som å skille seg fra sin mann, og flyttet hjem til Stryn i 1935. Der gikk Elsa sine to første år på skole og la til seg nordfjordsdialekt. Tilbake i Oslo i 1937 bosatte de seg i Nordal Bruns gate i Oslo. 
Lystad gikk toårig fortsettelsesskole for piker i Oslo etter at hun hadde vært kontordame, blant annet i Dagbladets annonseavdeling.
Hun giftet seg i 1961 med den ungarske inspisienten Arpad Szemes (1930–1998). De hadde et privat ekteskap, som ikke ble omtalt i skandalepressen.

Karriere

Lystad debuterte i 1957 på Falkbergets Teater og fikk der rollen som Laura Isaksen i Bør Børson jr, og turnerte med teateret i over ett år. Hun var ansatt ved Det norske teatret i 1958-64. Gjennombruddet fikk hun i Lysthuset, der hun ble hyret av bl.a. Rolv Wesenlund og Harald Heide-Steen jr. i 1965. 
Lystad var tilknyttet Chat Noir og Fjernsynsteatret før hun ble ansatt ved Oslo Nye Teater i 1973, hvor hun var inntil hun begynte ved Den Nationale Scene i 1976. Hun sluttet ved Den nationale Scene i 1980 og jobbet deretter frilans. Hun arbeidet siden sammen med Wesenlund både på teater og i TV, og radiorollen som Fru Sløying var det første møtet med Lystad for mange nordmenn utenfor Oslo.
Hun fikk rollen som Oddveig i komiserien Fredrikssons fabrikk fra 1990 og filmen med samme navn fra 1994. Så sent som i 2007 var hun fortsatt aktiv og turnerte med stykket Ingen grunn til panikk!, hvor hun delte hovedrollen med Marianne Krogness. Forestillingen avsluttet på Chat Noir sommeren samme år. Lystad har i en årrekke vært å høre i radioprogrammet Nitimen på NRK P1. Sammen med skuespiller kollega Morten Røhrt lager hun fremdeles (per 2011) det ukentlige humorinnslaget Tips-telefonen. I 2011 hadde hun rollen som Gamlemor i den norske 3D-filmen, Blåfjell 2: Jakten på det magiske horn. I februar 2012 spilte hun Mor Åse i Flukt Productions' oppsetting av Peer Gynt (My name is Peer Gynt) i Kanonhallen på Løren i Oslo.
Torsåker

Torsåker er et tettsted i Hofors kommune i Gävleborgs län i landskapet Gästrikland i Sverige. I 2010 hadde tettstedet 899 innbyggere.
Baltasar Brum (kommune)

Historie

Baltasar Brum ble grunnlagt i 15. mars 2010.

Regjeringen

Ordføreren (alcalde) i kommunen er José Lachaise (2010-2015).
Sergio Busquets

Landslaget

Busquets ble tatt med i Spanias VM tropp til Sør-Afrika i 2010.
Han ble tatt ut i Spanias EM-tropp til EM i Frankrike 2016.
Han ble tatt ut i Spanias tropp til VM i fotball 2018 i Russland.
Biotop

Biotop brukes i økologien om lokalitetstyper med karakteristiske plante- og dyresamfunn. 
På samme måte som habitat er stedet der en art finnes, er biotop stedet der et spesielt samfunn av arter finnes. Eksempler på biotoper kan være havstrand, strandeng, kystlynghei, oresump, lavfuruskog, kalkfuruskog, fukteng, høystaudemark, slåttemark, blåbærgranskog, edelløvskog, lavalpin, mellomalpin, høyalpin, sandørken, grotter. En biotop vil ofte ses på som synonymt med et økosystem.
EU har gående et biotopprosjekt som er en del av CORINE (CO-oRdinated of INformation on the Environment). Dette prosjektet publiserer en CORINE Biotope Manual som beskriver og definerer et stort antall europeiske biotoper.
Waffen-SS

Waffen-SS («Det bevæpnede SS») var den militære grenen av den tyske nasjonalsosialistiske organisasjonen Schutzstaffel (SS). Slik var også Waffen-SS mer som et politisk, ideologisk verktøy enn som et militært fenomen.

Historie

Kjernen til det fremtidige Waffen-SS ble skapt i Berlin i 1933 med etableringen av en særskilt Stabswache (stabsvakt), og deretter SS-Verfügungstruppe i 1938. Under andre verdenskrig ble Waffen-SS i stor grad brukt som en elitestyrke. Heinrich Himmler var som Reichsführer-SS øverstkommanderende gjennom hele krigen.
Den første formasjonen i det som ble Waffen-SS var Leibstandarte SS Adolf Hitler. Etter de lange knivers natt i 1934 gikk mange SA-medlemmer over i SS, og etterhvert oppsto SS-Verfügungstruppe. Denne ble i sin tur til SS Division Das Reich og SS-Totenkopfverbände.

Uniformer og utstyr

Soldatene i Waffen-SS fikk utlevert kamuflasje-overtrekk til jakkene og hjelmene. Disse varierte etter årstiden. Bruk av kamuflasjemønster var en innovasjon som gav dem en fordel i kamp, men først mot slutten av krigen fikk de jakker som var sydd i kamuflasjemønster. De skulle også i teorien ha det beste av våpen, men i realiteten fikk de ofte annenrangs våpen, særlig tsjekkiske og østerrikske kopiversjoner.
Typisk for Waffen-SS-panseruniformene var svarte bukser og jakker, mens de andre SS-uniformene var feltgrå/grønne, dersom da ikke kamuflasjejakker ble benyttet. Uniformene hadde SS-runer på høyre kragespeil og gradsbetegnelse på venstre.
Videre hadde offiserer og underoffiserer skjermluer med SS' karakteristiske hodeskalle-emblem. Lavere menige hadde en feltlue med samme emblem. Ellers var den tyske ørnen plassert på venstre overarm i motsetning til over høyre brystlomme for militære enheter innen Wehrmacht.

Wallonische Legion

(Vallonske legion)

Französische Legion

(Franske legion)

Rettsoppgjøret

Nürnbergdomstolen fant at Waffen-SS hadde begått krigsforbrytelser på både Vest- og Østfronten, og utgjorde en kriminell organisasjon. To av de mest alvorlige forbrytelsene var massakrene i franske Oradour-sur-Glane (juni 1944) og belgiske Malmedy (desember 1944). I tillegg hadde det vært utveksling av soldater mellom Waffen-SS og Allgemeine-SS, slik at mange av soldatene i perioder hadde gjort tjeneste i konsentrasjonsleirer.
Mange Waffen SS-soldater meldte seg etter krigen til den franske fremmedlegionen.
Min Áigi

Min Áigi var en samiskspråklig avis med redaksjon i Karasjok. Den dekte samisk språk, kultur og samfunnsliv. Min Àigi hadde lokalkontor i Tana, Kautokeino og Jokkmokk, samt markedsavdeling i Lakselv.
Avisen ble etablert i 1993, og hadde en målsetting om å utgi en fri og uavhengig avis for den samiske befolkningen. Første nummer utkom 22. mai 1993. Siden kom avisa i hovedsak ut to ganger i uken. Min Áigi hadde som visjon å bli en «allsamisk» avis som dekte hele det samiske bosettingsområdet, uavhengig av rikenes grenser.
Finnmark Dagblad i Hammerfest var hovedeier gjennom eierselskapet Min Áigi AS. Blant de andre eierne var Karasjok kommune, Norske Samers Riksforbund (NSR), Samenes Landsforbund (SLF) og Davvi Girji. Den siste ansvarlige redaktøren var Svein Nordsletta.
Fra og med 6. februar 2008 ble Min Áigi sammen med Áššu en del av den nye samiske dagsavisa Ávvir.
Skiptvet prestegård

Skiptvet prestegård ligger nord for Skiptvet kirke.
Hovedbygningen (våningshuset) ble hovedsakelig oppført i 1784–88 og skal ha blitt ferdig i 1838. Det ble omfattende reparert i 1880 og har sitt nåværende utseende fra den tid. Det dreier seg om et laftebygg i to etasjer med stående panel og delvis valmet tak. Huset ble restaurert og oppgradert som tjenestebolig i 2012.
Hele prestegårdsanlegget er fredet. Hovedbygningen og et stabbur er i OVFs eie, mens gårdsdriften (med driftsbygning og et annet stabbur) er fradelt og solgt.